b'\n_START_ARTICLE_\nMednarodni kemijski identifikator\n_START_PARAGRAPH_\nMednarodni kemijski identifikator IUPAC (InChI, /\xcb\x88\xc9\xaant\xca\x83i\xcb\x90/) je besedilni identifikator kemijskih spojin, ki je zasnovan tako, da zagotovi standarden in razumljiv na\xc4\x8din zapisovanja podatkov o molekuli in omogo\xc4\x8da iskanje tovrstnih informacij v bazah podatkov in na spletu. Sistem sta razvila Mednarodna zveza za \xc4\x8disto in uporabno kemijo in Narodni urad za standarde in tehnologijo v letih 2000\xe2\x80\x932005. Oblika in algoritmi niso zakonsko za\xc5\xa1\xc4\x8diteni in so prosto dostopni pod pogoji LGPL, sam naziv "InChI" pa je za\xc5\xa1\xc4\x8ditena blagovna znamka IUPAC.\n_START_SECTION_\nIme\n_START_PARAGRAPH_\nMednarodni kemijski identifikator se je na za\xc4\x8detku imenoval IChI (IUPAC Chemical Identifier). Julija 2004 se je preimenoval v INChI (IUPAC-NIST Chemical Identifier), novembra 2004 pa v InChI (IUPAC International Chemical Identifier) in je za\xc5\xa1\xc4\x8ditena blagovna znamka IUPAC.\n_START_SECTION_\nKlju\xc4\x8d InChI\n_START_PARAGRAPH_\nZgo\xc5\xa1\xc4\x8deni 25 znakov dolgi klju\xc4\x8d InChI je binarna verzija InChI, narejena z algoritmom SHA-256. Klju\xc4\x8d InChI omogo\xc4\x8da enostavno iskanje kemijskih spojin na spletu. Ve\xc4\x8dina kemijskih struktur, ki so pri\xc5\xa1le na splet do leta 2007, je zapisana v formatu GIF, zato se jih na spletu ne da iskati po njihovih kemijskih zgradbah._NEWLINE_Celoten identifikator InChI je za iskanje spojin predolg, zato so razvili klju\xc4\x8d InChI. Pri iskanju s klju\xc4\x8dem obstaja mo\xc5\xbenost, da imata dve spojini enak klju\xc4\x8d, vendar je ta mo\xc5\xbenost izjemno majhna. Verjetnost podvajanja prvih \xc5\xa1tirinajstih znakov klju\xc4\x8da InChI je ocenjena na eno podvajanje v 75 bazah podatkov, \xc4\x8de bi vsaka baza podatkov vsebovala po eno milijardo struktur. Vse baze podatkov skupaj trenutno vsebujejo manj kot 50 milijonov struktur, zato je mo\xc5\xbenost podvajanja skoraj izklju\xc4\x8dena._NEWLINE_Prvih 14 znakov klju\xc4\x8da InChI je rezultat sekljanja podatkov iz InChI o povezavah, ki jim sledi \xc4\x8drtica (-). \xc4\x8crtici sledi 8 znakov, ki so rezultat sekljanja ostalih slojev InChI. Predzadnji znak v binarnem nizu je oznaka verzije, zadnji pa kontrolna vsota._NEWLINE_Primer: morfin ima zgradbo, ki je prikazana na zgornji sliki. InChI morfina je:_NEWLINE_InChI = 1/C17H19NO3/c1-18-7-6-17-10-3-5-13(20)16(17)21-15-12(19)4-2-9(14(15)17)8-11(10)18/h2-5,10-11,13,16,19-20H,6-8H2,1H3/t10-,11-,13-,16-,17-/m0/s1,_NEWLINE_njegov klju\xc4\x8d InChI pa:_NEWLINE_BQJCRHHNABKAKU-XKUOQXLYBY.'